Del 14 al 18 de maig es va realitzar la visita de llarga durada a Bolonya en el marc del projecte RELOS3, organitzada per la Ciutat Metropolitana de Bolonya.
Durant la visita es va estudiar a fons els següents sectors que formen part de l'estratègia metropolitana: moda, indústria agrària, indústries culturals i creatives, transferència de tecnologia i industrial en el món de les empreses emergents.
El projecte RELOS3, liderat per Promoció Econòmica de l'Ajuntament de Sabadell, se centra en el desplegament d'estratègies d'especialització intel·ligent amb una perspectiva local i està finançat pel programa Interreg Europe.
Al llarg de la visita es va posar de manifest de forma recurrent la consolidació del treball en xarxa a la regió d'Emilia-Romagna i a la ciutat metropolitana de Bolonya.
En aquest sentit, va evidenciar-se el valor afegit de la trajectòria de col·laboració de diferents agents en els diferents sectors d'especialització, amb la creació de clústers sectorials, entre d'altres sinergies.
Com a especificitat d'aquest soci del projecte RELOS3, va mostrar-se com la cultura s'utilitza en molts casos com a catalitzador de la innovació en diferents sectors així com per facilitar la participació de la ciutadania.
Aquesta deixa d'exercir un rol més passiu en aquests processos per involucrar-s'hi activament.
Fashion Research Italy va ser una de les visites sobre el terreny destacades, com a bona pràctica pel que fa a la combinació de l'excel·lència en la fabricació en el sector de la indústria de la moda, molt rellevant a la regió, amb la investigació acadèmica i la innovació.
Aquesta estreta col·laboració ha demostrat ser un potent facilitador per a la innovació.
Aquesta mateixa perspectiva va mostrar-se també en la visita a FICO Eataly World (el major parc agroalimentari del món), així com en la duta a terme a les instal·lacions de tractament de residus d' Hera Ambiente.
A Bolonya la tradició i el futur van de la mà en el cas de l'especialització intel·ligent.
Això va ser il·lustrat en una visita al Museu del Patrimoni Industrial.
També va evidenciar-s en la visita a la Fundació Golinelli, una iniciativa destacada pel que fa a la conjunció d'investigació, formació, transferència de tecnologia i desenvolupament de projectes d'emprenedoria.
I, finalment, amb la visita a Granarolo, una de les empreses làctiques líders d'Europa amb una llarga trajectòria a la regió.
Aquesta visita va permetre conèixer l'experiència d'aquesta empresa, referent en l'especialització en el sector agroalimentari de la regió, pel que fa a l'adaptació a noves demandes del mercat i amb la posada en marxa d'un programa de recerca i innovació en el sector làctic en paral·lel al suport a noves iniciatives emprenedores.
Com a conclusió, es va dur a terme una sessió d' speed-dating amb agents destacats de la regió.
Els socis del projecte RELOS3 van poder intercanviar informació, contactes i punts de vista amb representants de la Universitat de Bologna, responsables del projecte europeu de foment del crowdfunding en l'àmbit de l'emprenedoria participat pel servei de suport a l'emprenedoria de l'Ajuntament de Bolonya, entre d'altres.
L'últim dia de la visita va fer-se coincidir amb la celebració de l' Start-Up Day, un esdeveniment organitzat per la Ciutat Metropolitana de Bolonya que agrupa emprenedors joves, institucions locals, associacions, bancs i inversors.